KTAM ขายกองทุนต่างประเทศอายุ7เดือนชู1.70%ต่อปี
บลจ.กรุงไทย ลุยขายกองทุนใหม่ ลงทุนพันธบัตรเกาหลีใต้ผสมตั๋วแลกเงินบริษัทเอกชนไทย ลงทุน 7 เดือน ผลตอบแทน 1.7% ต่อปี
10 ส.ค. 2553

บลจ.กรุงไทย ลุยขายกองทุนใหม่ ลงทุนพันธบัตรเกาหลีใต้ผสมตั๋วแลกเงินบริษัทเอกชนไทย ลงทุน 7 เดือน ผลตอบแทน 1.7% ต่อปี
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุน กรุงไทย  (KTAM) เปิดเผยว่า  บริษัทเปิดจำหน่ายกองทุนเปิดกรุงไทย ธนทรัพย์  เอ 7 เดือน1 (KTSUPA7M1)  อายุโครงการ 7 เดือน ระหว่างวันที่ 10 -17  ส.ค.2553 มูลค่าโครงการ   1,500  ล้านบาท   มีนโยบายลงทุนในพันธบัตรภาครัฐเกาหลีใต้ (Monetary Stabilization Bond  หรือ  Korea Treasury Bond)   ในสัดส่วน 25%  ส่วนที่เหลือลงทุนในตั๋วแลกเงิน ของ บริษัท แลนด์แอนด์เฮ้าส์  ,  บริษัท สวนอุตสาหกรรมโรจนะและบริษัท เอเซียเสริมกิจ   ลิสซิ่ง  ในสัดส่วนบริษัทละ 25%  ของมูลค่าทรัพย์สินสุทธิของกองทุนรวม  คาดว่าผู้ลงทุนจะได้รับผลตอบแทนประมาณ 1.70% ต่อปี     
ทั้งนี้  เงินลงทุนในต่างประเทศ จะมีการทำสัญญาป้องกันความเสี่ยงจากอัตราแลกเปลี่ยนทั้งจำนวน
นอกจากนี้  บริษัทยังได้เพิ่มทางเลือก สำหรับนักลงทุนที่ต้องการลงทุนในระยะสั้น  โดยได้เปิดจำหน่ายรอบใหม่  ( Roll  Over ) กองทุนเปิดกรุงไทยสมาร์ท  อินเวส  3เดือน2 ( KTSIV3M2 )  อายุโครงการ 3 เดือน   เสนอขายตั้งแต่วันนี้ถึงวันที่16 ส.ค.2553   มีนโยบายลงทุนในพันธบัตรภาครัฐในประเทศ   ในสัดส่วน  8%  เงินฝาก/บัตรเงินฝาก ของธนาคารกรุงศรีอยุธยา     และธนาคารสินเอเซีย  44%      ส่วนที่เหลือลงทุนในหุ้นกู้ธนาคารดอยซ์แบงก์ เอจี  และหุ้นกู้ธนาคารสแตนดาร์ดชาร์เตอร์ด  48%  ของมูลค่าทรัพย์สินสุทธิของกองทุนรวม  ผู้ลงทุนจะได้รับผลตอบแทนประมาณการที่ 1.30%  ต่อปี